ചരിത്രത്തിലെ ഏറ്റവും ബുദ്ധിമുട്ടേറിയ ഒഴിപ്പിക്കല് ദൗത്യമാണ് അഫ്ഗാനിസ്ഥാനില് യുഎസ് നടത്തുന്നത് ജോ ബൈഡന് വാഷിംഗ്ടണ്: ഒറ്റ അമേരിക്കന് പൗരന് പോലും അഫ്ഗാന് മണ്ണില് ശേഷികുന്നില്ലെന്ന് ഉറപ്പുവരുത്തുന്നതാകും രക്ഷാദൗത്യമെന്ന് പ്രസിഡന്റ് ജോ ബൈഡന്. ചരിത്രത്തിലെ ഏറ്റവും ബുദ്ധിമുട്ടേറിയ ഒഴിപ്പിക്കല് ദൗത്യമാണ് അഫ്ഗാനിസ്ഥാനില് യുഎസ് നടത്തുന്നതെന്ന് അദ്ദേഹം പറഞ്ഞു. കാബൂള് നഗരത്തില്നിന്ന് യുഎസ് പൗരന്മാരെയും വിദേശികളെയും അഫ്ഗാന് സഖ്യകക്ഷികളെയും വ്യോമമാര്ഗം പുറത്തെത്തിക്കാന് നടക്കുന്ന ശ്രമം അതീവ ദുഷ്കരവും അപകടകരവുമാണെന്നും അദ്ദേഹം അഭിപ്രായപ്പെട്ടു. യുഎസ് സൈന്യത്തിന്റെ സമ്ബൂര്ണ നിയന്ത്രണത്തിലാണ് കാബൂള് വിമാനത്താവളം ഇപ്പോഴും. കാബൂള് വിമാനത്താവളം കേന്ദ്രീകരിച്ച് യുഎസ് നടത്തുന്ന രക്ഷാദൗത്യം തടസ്സപ്പെടുത്തിയാല് ശക്തമായ തിരിച്ചടി നല്കുമെന്നും അദ്ദേഹം മുന്നറിയിപ്പ് നല്കുന്നു. യുഎസ് സൈനികരെ ആക്രമിക്കുകയോ രക്ഷാദൗത്യം തടസ്സപ്പെടുത്തുകയോ ചെയ്താല് താലിബാന് ഉചിതമായ തിരിച്ചടി നല്കും. പ്രസ് കോണ്ഫറന്സിലാണ് അദ്ദേഹം ഇക്കാര്യങ്ങള് വെളിപ്പെടുത്തിയത്. അഫ്ഗാന് വിഷയത്തില് യുഎസിനെതിരെ വിമര്ശനം ശക്തമാകുന്ന സാഹചര്യത്തിലാണ് ജോ ബൈഡന്റെ പ്രതികരണം. ചരിത്രത്തിലെ ഏറ്റവും വലുതും ബുദ്ധിമുട്ടേറിയതുമായ രക്ഷാദൗത്യമാണ് അഫ്ഗാനിസ്ഥാനില് നടത്തുന്നത്. ഇതിന്റെ അന്തിമ ഫലം എന്തായിരിക്കുമെന്ന് ഇപ്പോഴും യാതൊരു ധാരണയുമില്ലെന്നും ബൈഡന് പറഞ്ഞു. വിമാനത്താവളത്തിലേക്കു വരുന്ന യുഎസ് പൗരന്മാരെ തടഞ്ഞ ഒരു സംഭവം പോലും ശ്രദ്ധയില്പെട്ടിട്ടില്ല. അപ്രതീക്ഷിത പ്രശ്നങ്ങള്ക്ക് കാരണമാകുമെന്നതിനാല്, കാബൂള് വിമാനത്താവളത്തിനു പുറത്തേക്ക് യുഎസ് സൈനിക ഇടപെടല് വ്യാപിപ്പിക്കാന് ഉദ്ദേശിക്കുന്നില്ലെന്ന് അദ്ദേഹം അറിയിച്ചു. ഏതാണ്ട് 13,000 പേരെ കഴിഞ്ഞ ഒരാഴ്ചയ്ക്കിടെ യുഎസ് സൈനിക വിമാനങ്ങളില് അഫ്ഗാനിസ്ഥാനില് നിന്ന് പുറത്തെത്തിച്ചതായാണ് വൈറ്റ് ഹൗസിന്റെ കണക്കുകള് വ്യക്തമാക്കുന്നത്. 20 വര്ഷത്തെ യുദ്ധത്തിനൊടുവില് എത്ര യുഎസ് പൗരന്മാരാണ് നിലവില് അഫ്ഗാനിസ്താനില് ശേഷിക്കുന്നതെന്നത് സംബന്ധിച്ച് യുഎസ് സര്ക്കാരിന് കൃത്യമായ കണക്കില്ല. നാട്ടിലേക്കു മടങ്ങണമെന്ന് ആഗ്രഹിക്കുന്ന എത്ര യുഎസ് പൗരന്മാര് അവിടെയുണ്ടെങ്കിലും, അവരെയെല്ലാം തിരികെ എത്തിച്ചിരിക്കുമെന്നാണ് ബൈഡന് നല്കുന്ന ഉറപ്പ്. താലിബാനെതിരായ പോരാട്ടത്തില് യുഎസ് സൈന്യവുമായി സഹകരിച്ചിരുന്ന അഫ്ഗാന് പൗരന്മാരെയും രക്ഷപ്പെടുത്തേണ്ടത് അമേരിക്കയുടെ ബാധ്യതയാണെന്നും അദ്ദേഹം വിശദമാക്കി.